2.1.

Sõidukile paigaldatud juhtseadised, märgulambid ja näidikud, mis on loetletud punktis 2.1.10, peavad vastama asetuse, tähistuse, värvi ja valgustuse kohta esitatud nõuetele. Funktsioone, mille tähised käesolevas määruses puuduvad, võib tootja tähistada ISO standardite 6727:2012 või 2575:2010/muudatus 1:2011 asjakohaste tähistega. Kui ISO tähis ei ole kättesaadav, võib tootja kasutada enda väljamõeldud tähist. Ükski tootja kasutatav lisatähis ei tohi olla segiaetav käesolevas eeskirjas määratletud tähistega. 2.1.1. Tähised peavad taustast selgesti eristuma. 2.1.1.1. Punktis 2.1.1 sätestatud nõuete täitmiseks tuleb kasutada selgelt eristuvaid värve. 2.1.2. Tähised paigutatakse tähistatavale juhtseadisele või juhtseadise märgulambile või selle vahetusse lähedusse. Kui see ei ole võimalik, ühendatakse tähis ja juhtseadis või märgulamp võimalikult lühikese katkematu joonega. ▼M1 2.1.3. Kõrvalekalded esitatud tähiste kujust ja suunast ei ole lubatud, eeskätt on keelatud esitatud tähiste välimuse mis tahes viisil kohandamine. Vastuvõetavad on teatavad väikesed kõrvalekalded seoses joone paksuse, märgistuse kinnituse ning muude asjaomaste tootmistolerantsidega, nagu on osutatud standardi ISO 2575:2010/Amd 1:2011 punktis 4 (konstruktsioonipõhimõtted). ▼B 2.1.4. Kui see on selguse huvides vajalik, võib koos iga määratletud tähisega kasutada lisatähiseid, kuid lisatähis ei tohi olla segiaetav käesolevas eeskirjas määratletud tähistega. 2.1.5. Tootja äranägemisel võib iga juhtseadis või näidik või selle tähistus olla igal ajal valgustatav. 2.1.6. Märgulamp ei tohi kiirata valgust, v.a juhul, kui see annab märku tõrkest või sõiduki seisundist, millest märkuandmiseks see on ette nähtud, või toimivuse kontrollimise ajal (nt lambipirni kontrollimine). 2.1.7. Tagatakse, et märgulambid ja nende tähistused on sõidukijuhile kõigis sõidutingimustes nähtavad ja äratuntavad. 2.1.7.1. Kui märgulambid ja neid tähistavad tähised on valgustatud, peavad need olema väliskeskkonna valgustatuse tingimustes hästi nähtavad ja äratuntavad. 2.1.8. Optilistes märgulampides on allpool loetletud värvidel järgmine tähendus: — punane: oht inimestele või seadme väga tõsise kahjustumise oht on otsene või ilmne; — kollane: töötamine väljaspool tavapärast tööpiirkonda, sõiduki süsteemi rike, sõiduki kahjustumine on tõenäoline, või muud tingimused, mis pikema aja jooksul võivad ohtlikuks muutuda (ettevaatus); — roheline: ohutus, tavapärased töötingimused (v.a juhud, kui nõutakse sinist või kollast) Kohustuslikud värvid on sätestatud punktis 2.1.10. Tuleb kontrollida, et täiendavalt paigaldatud märgulampide värv ei oleks ebaasjakohane (nt punane tavapärase püsikiiruse hoidmise või „sportrežiimi” tähistamiseks). 2.1.9. Kui temperatuurifunktsiooni reguleerimispiirkonna tähistamiseks (nt reisijateruumi küttesüsteem) kasutatakse värvikoodi, tähistab kõrgeimat temperatuuri punane ja madalaimat sinine värvus. Kui funktsiooni olekut või piiri näitab näidik, mis on kõnealuse funktsiooni juhtseadisest eraldi ja mitte selle kõrval, peavad juhtseadis ja näidik olema tähistatud eraldi asjakohase tähisega. 2.1.10. Tähiste kujutamine ja määratlemine Joonis 8–1 Eesmine kaugtulelatern (juhtseadis/märgulamp) Märgulambi värv: sinine Joonis 8–2 Lähitulelatern (juhtseadis/märgulamp) Märgulampide värv: roheline Joonis 8–3 Suunatuled (juhtseadis/märgulamp) Märgulambi värv: roheline Märkus: kui on eraldi märgulambid paremale ja vasakule suunatulele, võib kahte noolt kasutada eraldi. Joonis 8–4 Ohutuli (juhtseadis/märgulamp) Kaks võimalust: — tähistav signaal (joonis 8–4) märgulambi värv: punane või — suunatulede eraldi märgulampide samaaegne toimimine (joonis 8–3), kui need tavatingimustes töötavad teineteisest sõltumatult (vt joonise 8–3 all olevat märkust). Joonis 8–5 Käsitsi reguleeritav õhuklapp (juhtseadis/märgulamp) Märgulambi värv: kollane Joonis 8–6 Elektriline helisignaalseade (juhtseadis) Märkus: kui juhtseadis(te)le on ette nähtud rohkem kui üks tähis, võib/võivad täiendav(ad) tähis(ed) olla peegelpildis. Kui juhtseadis on paigaldatud vahetult roolile, ei kohaldata punktis 2.1.1.1 sätestatud nõudeid. Joonis 8–7 Kütusetase (näidik/märgulamp) Märgulambi värv: kollane Joonis 8–8 Mootori jahutusvedeliku temperatuur (näidik/märgulamp) Märgulambi värv: punane Joonis 8–9 Aku laetus (näidik/märgulamp) Märgulambi värv: punane Joonis 8–10 Mootoriõli (näidik/märgulamp) Märgulambi värv: punane Joonis 8–11 Eesmine udutulelatern (juhtseadis/märgulamp) Märgulambi värv: roheline Joonis 8–12 Tagumine udutulelatern (juhtseadis/märgulamp) Märgulambi värv: kollane Joonis 8–13 Sõiduki pealüliti, mootori süüde, mootori täiendav väljalülitusnupp (juhtseadis) Märkus: asend „välja lülitatud” – tähist ei ole vaja, kui lüliti on füüsiliselt integreeritud sõiduki juhtimist mõjutavasse kaitseseadmesse (roolilukk). Joonis 8–14 Sõiduki pealüliti, mootori süüde, mootori täiendav väljalülitusnupp (juhtseadis) Märkus: asend „sisse lülitatud” – tähist ei ole vaja, kui lüliti on füüsiliselt integreeritud sõiduki juhtimist mõjutavasse kaitseseadmesse (roolilukk). Joonis 8–15 Valgustuse lüliti (juhtseadis/märgulamp) Märgulambi värv: roheline Joonis 8–16 (Külgmised) ääretulelaternad (juhtseadis/märgulamp) Märgulambi värv: roheline Märkus: kui ei ole eraldi juhtseadist või märgulampi, võib selle määratleda joonisel 8–15 näidatud tähisega. Joonis 8–17 Seisutulelaternad (juhtseadis) Joonis 8–18 Neutraalasendi tähis (märgulamp) Märgulambi värv: roheline Märkus: käigukast on neutraalasendis. Joonis 8–19 Elektrimootori käiviti (juhtseadis) Joonis 8–20 Mitteblokeeruva pidurisüsteemi tõrge (märgulamp) Märgulambi värv: kollane Joonis 8–21 Talitlushäire tähise lamp (märgulamp) Märgulambi värv: kollane Märkus: kasutatakse jõuseadmega seotud talitlushäirete puhul, mis võivad mõjutada heitmeid. Selgitavad märkused (1) Raamitud alad võivad olla täidetud. (2) Tähise tumeda osa võib asendada kontuuriga. 2.1.11. Kasutada tuleb joonisel 8–22 esitatud näidispõhja. Joonis 8–22 Punktis 2.1.10 nimetatud tähiste näidispõhi Näidispõhi koosneb järgmisest: 1) põhjaruut küljepikkusega 50 mm; küljepikkus vastab originaali mõõtmele a; 2) põhjaring läbimõõduga 56 mm, mille pindala on ligikaudu sama suur kui põhjaruudul (1); 3) teine, põhjaringi (1) sisse joonistatud ring läbimõõduga 50 mm; 4) teine ruut, mille nurgad paiknevad põhjaringil (2) ja mille küljed on paralleelsed põhjaruudu (1) külgedega; 5) ja 6) kaks põhjaruuduga (1) ühesuuruse pindalaga ristkülikut, mille küljed on teineteise suhtes täisnurga all ja lõikavad põhjaruudu külgi üksteise suhtes sümmeetrilistes punktides; 7) kolmas ruut, mille küljed läbivad põhjaruudu (1) ja põhjaringi (2) lõikepunkte ning on 45° nurga all, andes niiviisi näidispõhja suurima horisontaal- ja vertikaalmõõtme; 8) ebakorrapärane kaheksanurk, mille moodustavad ruudu (7) külgede suhtes 30° nurga all olevad jooned. Näidispõhi paikneb 12,5 mm ruutvõrgul nii, et see langeb kokku põhjaruuduga (1).